Ансамбль народнай музыкі “Бяседа” Нацыянальнай дзяржаўнай тэлерадыёкампаніі Рэспублікі Беларусь — бы той фірменны знак, эмблема, ужо амаль брэнд добрага настрою, якім пазначаны многія нашыя святы. Нязменны ўдзельнік “Дажынак”, гэты калектыў ужо сам па сабе асацыюецца з багатым творчым ураджаем: новыя песні, адна за другую лепей, з’яўляюцца ў яго, бы грыбы пасля дажджу ці маладыя вясновыя парасткі пасля снежнай зімы. Тут і ўласна народныя песні ў адметных апрацоўках, і аўтарскія кампазіцыі, блізкія да народных (часам і не адрозніш: ці то народная гэта песня, што прайшла шліфоўку стагоддзямі, ці то — створаная і аранжыраваная літаральна сёння), і шырокі разліў узнёслай лірыкі, пазначанай кампазітарскай пячаткай кіраўніка ансамбля — народнага артыста Беларусі Леаніда Захлеўнага.